На основу члана 32. став 1. тачка 4. Закона о локалној самоуправи (Службени гласник Републике Србије“, бр. 129/2007, 83/2014 – др. закон, 101/2016 – др. закон, 47/2018 и 111/2021 – др. закон), члана 20. Закона о социјалној заштити („Службени гласник РС“, бр. 24 од 4. априла 2011, 117 од 26. октобра 2022 – УС) и члана 40. Статута општине Нова Варош („Службени лист општине Нова Варош“, бр.4/2019, 4/2020 и 17/2024), Скупштина општине Нова Варош, доноси:

**ОДЛУКУ О ПРИСТУПАЊУ ИЗРАДИ ПРОГРАМА ЗА УНАПРЕЂЕЊЕ СОЦИЈАЛНЕ ЗАШТИТЕ У ОПШТИНИ НОВА ВАРОШ**

Члан 1.

Приступа се изради Програма за унапређење социјалне заштите у општини Нова Варош (у даљем тексту: Програм).

Члан 2.

Образује се радна група за израду Програма у следећем саставу:

1. Јелена Лековић, директор Општинског центра за социјални рад
2. Алма Чичић, стручни радник, Општински центар за социјални рад
3. Вељко Костић, финансијски послови, Општински центар за социјални рад
4. Анита Ибровић, Општинска управа, Одељење за локални економски развој
5. Мирјана Мартиновић, Општинска управа, Одељење за финансије и буџет
6. Тамара Бајровић, Општинска управа, Одељење за инвестиције и јавне набавке
7. Жељко Бојовић, Општинска управа, администратор система, Инжењер електротехнике и рачунарства
8. Данијела Попадић, секретар Скупштине општине Нова Варош;

За координатора Тима именује се Јелена Лековић, директор Општинског центра за социјални рад, а за заменика координатора Тима именује се Алма Чичић, стручни радник у Општинском центру за социјални рад .

На састанке Радне групе се могу позивати стручњаци и представници/це других органа и организација, ако је потребно ради информисања Радне групе о одређеном питању (нпр. Заштитник грађана, јавна предузећа, представници/це организација цивилног друштва, медија и сл.).

Члан 3.

Задатак радне групе је израда/ревизија Програма за унапређење социјалне заштите, а посебно:

* Израда плана активности на изради Програма;
* Израда нацрта Програма и учешће у јавној расправи о предлогу Програма;
* Припрема аналитичких и других докумената у циљу припреме Програма за унапређење социјалне заштите;
* Обезбеђивање координације, сталне комуникације и сарадње са представницима/цама локалне власти, надлежних институција, организација цивилног друштва и слично;
* Размена информација и података о текућим активностима и иницијативама надлежних институција, као и степену реализације прошлогодишњег Програма за унапређење социјалне заштите.

Члан 4.

Задатак из члана 3. ове Одлуке је потребно израдити до краја 2025.године.

Члан 5.

Послове и задатке утврђене овим решењем руководилац и чланови радне групе обавиће без накнаде.

Члан 6.

Услове за рад, стручну и административно-техничку подршку обезбеђује Општинска управа Нова Варош.

Члан 7.

Одлука ступа на снагу осмог дана од дана објављивања у „Службеном листу општине Нова Варош“.

**О б р а з л о ж е њ е**

У складу са чланом члана 32. став 1. тачка 4. Закона о локалној самоуправи, Скупштина општине је овлашћена да доноси програм развоја општине и појединих делатности.

У складу са чланом 20. Закона о социјалној заштити („Службени гласник РС“, бр. 24 од 4. априла 2011, 117 од 26. октобра 2022 – УС) јединица локалне самоуправе има обавезу да донесе Програм унапређења социјалне заштите. Програм мора бити усаглашен са стратегијом развоја коју доноси Влада. Свака јединица локалне самоуправе мора утврдити мере и активности за подстицај и развој постојећих и нових услуга социјалне заштите. Средства за финансирање програма унапређења социјалне заштите обезбеђују се у буџету јединице локалне самоуправе, у складу са законом.

Полазећи од потребе да се подстакне развој постојећих, нових и иновативних услуга социјалне заштите, Скупштина општине формира Радну групу састављену од свих субјеката који су релевантни за развој и унапређење социјалне заштите са циљем утврђивања Програма унапређења социјалне заштите за општину Нова Варош.

**СКУПШТИНА ОПШТИНЕ НОВА ВАРОШ**

**Број: 002442258 2025 06356 001 000 060 107 од 12.06.2025.године**

**ПРЕДСЕДНИК**

**Скупштине општине**

**Радосав Васиљевић**

|  |  |
| --- | --- |
|  |  |